สรุปภาวะตลาดต่างประเทศ ประจำวันที่ 9 พ.ย. 2564
สรุปภาวะตลาดต่างประเทศ ประจำวันที่ 9 พ.ย. 2564
10 พ.ย. 2564

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (9 พ.ย.) เนื่องจากนักลงทุนเทขายทำกำไรหลังจากตลาดปิดทำนิวไฮติดต่อกันหลายวัน นอกจากนี้ ความวิตกกังวลเกี่ยวกับภาวะเงินเฟ้อของสหรัฐยังส่งผลให้เกิดแรงเทขายหุ้นเป็นวงกว้าง
ดัชนีเฉลี่ยอุตสาหกรรมดาวโจนส์ปิดที่ 36,319.98 จุด ลดลง 112.24 จุด หรือ -0.31%, ดัชนี S&amp;P500 ปิดที่ 4,685.25 จุด ลดลง 16.45 จุด หรือ -0.35% และดัชนี Nasdaq ปิดที่ 15,886.54 จุด ลดลง 95.81 จุด หรือ -0.60%
ตลาดหุ้นยุโรปปิดลบเมื่อคืนนี้ (9 พ.ย.) โดยปรับตัวลงจากระดับสูงสุดเป็นประวัติการณ์ แม้การเปิดเผยผลประกอบการที่แข็งแกร่งของบริษัทจดทะเบียนและความหวังเกี่ยวกับการฟื้นตัวของเศรษฐกิจได้ช่วยจำกัดการติดลบก็ตาม ขณะที่นักลงทุนรอสัญญาณบ่งชี้ใหม่ ๆ จากการเปิดเผยข้อมูลเศรษฐกิจในสัปดาห์นี้
ดัชนี Stoxx Europe 600 ปิดที่ 482.71 จุด ลดลง 0.90 จุด หรือ -0.19%
ดัชนี CAC-40 ตลาดหุ้นฝรั่งเศสปิดที่ 7,043.27 จุด ลดลง 4.21 จุด หรือ -0.06%, ดัชนี DAX ตลาดหุ้นเยอรมนีปิดที่ 16,040.47 จุด ลดลง 6.05 จุด หรือ -0.04% และดัชนี FTSE 100 ตลาดหุ้นลอนดอนปิดที่ 7,274.04 จุด ลดลง 26.36 จุด หรือ -0.36%
ตลาดหุ้นลอนดอนปิดลบเมื่อคืนนี้ (9 พ.ย.) โดยถูกกดดันจากหุ้นกลุ่มธนาคารและกลุ่มเหมืองแร่ที่ปรับตัวลง แต่การเปิดเผยแนวโน้มผลประกอบการที่สดใสของบริษัทจดทะเบียนบางแห่งได้ช่วยพยุงตลาด
ดัชนี FTSE 100 ตลาดหุ้นลอนดอนปิดที่ 7,274.04 จุด ลดลง 26.36 จุด หรือ -0.36%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นแตะระดับสูงสุดในรอบ 2 สัปดาห์เมื่อคืนนี้ (9 พ.ย.) และเป็นการปิดบวกติดต่อกันวันที่ 3 เนื่องจากนักลงทุนยังคงมีมุมมองว่า การผ่านร่างกฎหมายการลงทุนด้านโครงสร้างพื้นฐานของสหรัฐจะช่วยกระตุ้นเศรษฐกิจและความต้องการใช้น้ำมันในประเทศ
สัญญาน้ำมันดิบ WTI ส่งมอบเดือนธ.ค. เพิ่มขึ้น 2.22 ดอลลาร์ หรือ 2.7% ปิดที่ 84.15 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 26 ต.ค.
สัญญาน้ำมันดิบเบรนท์ส่งมอบเดือนม.ค. เพิ่มขึ้น 1.35 ดอลลาร์ หรือ 1.6% ปิดที่ 84.78 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 26 ต.ค.
สัญญาทองคำตลาดนิวยอร์กปิดบวกติดต่อกันเป็นวันที่ 4 เมื่อคืนนี้ (9 พ.ย.) โดยได้ปัจจัยหนุนจากการอ่อนค่าของดอลลาร์ และการร่วงลงของอัตราผลตอบแทนพันธบัตรสหรัฐ นอกจากนี้ ความวิตกกังวลเกี่ยวกับภาวะเงินเฟ้อในสหรัฐยังผลักดันให้นักลงทุนเข้าซื้อทองคำซึ่งเป็นสินทรัพย์ปลอดภัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 2.8 ดอลลาร์ หรือ 0.15% ปิดที่ 1,830.8 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 22.4 เซนต์ หรือ 0.91% ปิดที่ 24.318 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 1.4 ดอลลาร์ หรือ 0.13% ปิดที่ 1,061.4 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 55.60 ดอลลาร์ หรือ 2.7% ปิดที่ 2,022.10 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (9 พ.ย.) ขณะที่นักลงทุนจับตาตัวเลขเงินเฟ้อของสหรัฐ รวมทั้งถ้อยแถลงของเจ้าหน้าที่ธนาคารกลางสหรัฐ (เฟด) เพื่อหาสิ่งบ่งชี้เกี่ยวกับนโยบายการเงินของเฟด
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.1% แตะที่ 93.9606 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 112.83 เยน จากระดับ 113.22 เยน และอ่อนค่าเมื่อเทียบกับฟรังก์สวิส ที่ระดับ 0.9104 ฟรังก์ จากระดับ 0.9132 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.2437 ดอลลาร์แคนาดา จากระดับ 1.2444 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1593 ดอลลาร์ จากระดับ 1.1588 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3561 ดอลลาร์ จากระดับ 1.3555 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7378 ดอลลาร์สหรัฐ จากระดับ 0.7425 ดอลลาร์สหรัฐ